ET Euroopa Liidu Teataja C 235/16

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti b kohase muutmistaotluse avaldamine

(2015/C 235/06)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

GARANTEERITUD TRADITSIOONILISE TOOTE TÜÜBIKINNITUSE OLULISE MUUDATUSE HEAKSKIITMISE TAOTLUS

Muudatuse heakskiitmise taotlus kooskõlas määruse (EL) nr 1151/2012 artikli 53 lõike 2 esimese lõiguga

„PREKMURSKA GIBANICA”

ELi nr: SI-TSG-0107-01313 – 19.02.2015

1. Taotlejate rühm ja õigustatud huvi

Rühma nimi : Društvo za promocijo in zaščito prekmurskih dobrot Aadress : Ulica Štefana Kovača 40, SI-9000 Murska Sobota SLOVEENIA Telefon : +386 25261435 E-post : dpzpd@siol.net

Muutmistaotluse esitab tootjarühm, kes taotles ka toote „Prekmurska gibanica” registreerimist.

2. Liikmesriik või kolmas riik

Sloveenia

3. Spetsifikaadi osa, mida muutmine hõlmab

— ☐ Toote nimetus — ☒ Toote kirjeldus — ☒ Tootmismeetod — ☒ Muud: eripära kontrollimise miinimumnõuded ja kord

4. Muudatus(t)e liik

— ☒ Registreeritud GTT tootespetsifikaadi muudatus, mis on määruse (EL) nr 1151/2012 artikli 53 lõike 2 neljanda lõigu kohaselt oluline.

5. Muudatus(ed)

5.1. Põllumajandustoote või toidu kirjeldus

Esimeses lõigus kirjeldatakse nüüd selguse mõttes, et täidise viimasele kihile asetatakse kaks lehte filotainast ning et eelviimasele lehele valatakse või- või kooreglasuur ning viimasele lehele võiglasuur või või- ja kooreglasuuri segu. Osutatud koostisained, täpsemalt hapu- või rõõsk koor ja munakollane, on tegelikult kooreglasuuri koostisained, seega viide nendele jäetakse välja ning lisatakse sõnad „või koore- ja võiglasuuri segu”.

Viide gibanica valmistamisele ümmarguses või nelinurkses küpsetusvormis jäetakse välja, kuna seda korratakse kolmandas lõigus.

Teine lõik „Füüsiline kirjeldus” jäetakse välja, sest kõnealune tekst on olemas juba kolmandas lõigus.

Kolmandas lõigus jäetakse välja toote „Prekmurska gibanica” lõikamine kolmnurkseteks lõikudeks, kui toodet küpsetatakse ümmarguses küpsetusvormis, ja nelinurkseteks lõikudeks, kui toodet küpsetatakse nelinurkses vormis. Toote „Prekmurska gibanica” võib lõigata kas kolmnurkseteks või nelinurkseteks lõikudeks vormi kujust (ümmargune või nelinurkne) olenemata.

Lõigu eelviimast lauset muudetakse selguse huvides: mõte ei ole selles, et kõik täidised peavad olema ühesuguse paksusega, vaid see, et sama täidise mõlemad kihid, nt mooniseemned, peavad olema ühesuguse paksusega; sama kehtib ka õuna-, kohupiima- ja Kreeka pähkli täidise kohta.

5.2. Tootmismeetodi kirjeldus

Et toote „Prekmurska gibanica” valmistamisest oleks lihtsam aru saada, lisatakse selle igasse tootmise etappi uued osad (täidiste ja glasuuride valmistamine, koogi kihti ladumine, küpsetamine, lõikamine ja külmutamine).

Esimeses lauses täpsustatakse nüüd koostisainete kogusele vastava küpsetusvormi mõõtmed (ümmargune küpsetusvorm läbimõõduga 30–35 cm) ning tootjad kohandavad retsepti enda kasutuses olevate küpsetusvormide mõõtmetega.

Terminoloogilise järjepidevuse tagamiseks kasutatakse sloveeni keeles küpsetusvormi kohta läbivalt sõna pekač ja selle ehitust ei täpsustata.

Mure- ja filotaina retsept ja nende valmistamise kirjeldus jäetakse välja, sest tegemist on standardse retsepti ja valmistusviisiga tainaliikidega.

Külmutatud taina kasutamist keelav klausel jäetakse välja. On leitud, et külmutatud ja nõuetekohaselt sulatatud tainas säilitab kõik vahetult valmistatud taina omadused ega muuda toote „Prekmurska gibanica” organoleptilisi omadusi. Külmutatud taina kasutamine ei mõjuta märkimisväärselt toote lõhna, tekstuuri ega üldilmet.

Vanillsuhkur jäetakse eri täidiste koostisainete loetelust välja, sest selle kasutamine ei ole kohustuslik.

Kohupiimatäidise puhul kasutatakse soola vajaduse korral, sest kohupiim võib sisaldada juba piisavalt soola.

Õunatäidise puhul täpsustatakse selguse mõttes, et õunad tuleb riivida. Viide soola kasutamisele jäetakse välja, sest on selgunud, et tegelikult soola õunatäidise valmistamisel ei kasutata.

Kooreglasuuri puhul täpsustatakse nüüd, et kasutada võib hapu- ja/või rõõska koort, sest müügil on muid kooreliike, mis ei sobi.

Kristallsuhkur on endiselt loetletud koostisainena, nii et käesolevas esimeses osas on loetletud kõik koostisained; kristallsuhkru kasutamist kirjeldatakse spetsifikaadis.

Samuti täpsustatakse, et eri koostisainete kogused võivad erineda (10 % võrra), et teatavat toorainet varieerida (nt õunad võivad olla rohkem või vähem mahlakad ning magusad või hapud, kohupiim võib olla kuiv või vesine ning Kreeka pähkli ja mooniseemnetäidist lisatakse vastavalt teiste täidiste osakaalule).

Õunatäidise jaoks võib kasutada kas kooritud või koorimata õunu. Ei ole oluline, millise kujuga on riivitud õunad: oluline on, et need on riivitud ning sõnad „kooritakse” ja „õhukesteks ribadeks” jäetakse seepärast välja.

Kooreglasuuri võib valmistada kas hapukoorest ja/või rõõsast koorest või nende segust, mistõttu on lisatud sõna „või”.

Arusaadavuse huvides ja terminoloogia ühtlustamiseks on tehtud väikeseid parandusi võiglasuuri valmistamise viisis: termin „taimerasv” asendatakse „taimeõliga”, mis on juba loetletud võiglasuuri koostisainena.

Toote „Prekmurska gibanica” kihiti ladumist kirjeldati ümmarguse ja nelinurkse küpsetusvormi puhul eraldi, sest eri kihtide asetamine oli kodus valmistatud filotaina kasutamise korral veidi erinev. Et kasutada võib ka poetainast, on kirjeldust mõlema küpsetusvormi hõlmamiseks lihtsustatud ja ühtlustatud. Seepärast jäetakse välja kogu korduv tekst, mis kirjeldab toote „Prekmurska gibanica” valmistamist ümmarguses või nelinurkses küpsetusvormis.

Arusaadavuse huvides lisatakse muretaina paksuse täpsustamise „ei tohi ületada 5 mm” järele sõnad „pärast küpsetamist”, sest muretaina paksust hinnatakse valmistootes.

Lihtsuse mõttes ühtlustatakse toote „Prekmurska gibanica” ettenähtud kaal nii väiketootjate kui ka tööstusliku tootmise puhul ning seepärast märgitakse, et eraldi tüki minimaalne kaal on „vähemalt 170 g”. Küpsetatud tootele „Prekmurska gibanica” kristallsuhkru raputamine ei mõjuta selle lõppomadusi, seega lisatakse sõnad „võib raputada”.

Toodet „Prekmurska gibanica” võib enne või pärast küpsetamist külmutada ning seepärast sisaldab spetsifikaat nüüd ka võimalust toode „Prekmurska gibanica” pärast küpsetamist külmutada. Sama toodet kaks korda külmutada ei tohi. Et toote „Prekmurska gibanica” valmistamiseks võib kasutada külmutatud tainast, lisatakse säte, milles kohaselt tuleb sellise külmutatud taina kasutamise puhul toode „Prekmurska gibanica” küpsetada kohe ning seda ei või „toorelt” külmutada, ehkki pärast küpsetamist võib toodet vajaduse korral külmutada.

5.3. Eripära kontrollimise miinimumnõuded ja kord

Seda punkti muudetakse vaid arusaadavuse huvides: esimesele taandele lisatakse sõnad „ning järgida tuleb ettenähtud tehnoloogiat” ja teine taane jäetakse välja.

Arusaadavuse huvides tuleks käesolevat kolmandat taanet muuta, et näidata, et viitega täidiste ühesugusele paksusele peetakse silmas konkreetse täidise mõlema kihi ühesugust paksust ja mitte kõikide täidiste oma. Sõnad „lõhn, aroom, tekstuur ja üldilme” jäetakse välja, sest neid käsitletakse organoleptilise hindamise osana.

Kolmandast lõigust jäetakse välja tekst, mis käsitleb vastavust Euroopa standardile EN 45011, sest see on sätestatud juba õigusaktidega.

GARANTEERITUD TRADITSIOONILISE TOOTE SPETSIFIKAAT

„PREKMURSKA GIBANICA”

ELi nr: SI-TSG-0107-01313 – 19.02.2015

„Sloveenia”

1. Registreeritav nimetus

„Prekmurska gibanica”

2. Toote liik

Klass 2.24. Leib, valikpagaritooted, koogid, kondiitritooted, küpsised ja muud pagaritooted

3. Registreerimise alus

3.1. Kas toode:

— ☒ on toodetud või töödeldud sellele tootele või toidule eriomasel traditsioonilisel viisil — ☐ on toodetud traditsiooniliselt kasutatavatest toor- või koostisainetest.

Toode „Prekmurska gibanica” on valmistatud kahest erinevast tainast ja neljast eri täidisest, millest igaüks kordub, andes tootele iseloomuliku kuju ja erilise maitse. Toode „Prekmurska gibanica” on iseenesest eripärane ja oma koostise tõttu ainulaadsete omadustega.

3.2. Kas nimetus:

— ☒ on traditsiooniliselt kasutusel asjaomase toote kohta — ☐ väljendab toote traditsioonilist iseloomu või eripära.

Sloveeni keele etümoloogiasõnastiku kohaselt on gibanica Sloveenia idaosas toodetava koogi potica liik. Sõna on pärit sõnast gibâničnik, gibâničnjak, mis tähendab pagaritoodete korvi, või gibâničar – pagarit. Vanimad teated toote kohta on pärit 18. sajandist, kui Pohlin nimetab seda gebanza’ks. Sõna ise on tuletatud sõnast gybati, kuna gibanica on saanud oma nime mitmekihilise taina gyüba järgi.

4. Kirjeldus

4.1. Selle toote kirjeldus, mida punktis 1 esitatud nimetus tähistab, sh selle peamised füüsikalised, keemilised, mikrobioloogilised ja organoleptilised omadused, mis näitavad toote eripära (käesoleva määruse artikli 7 lõige 2)

Toode „Prekmurska gibanica” on kahte liiki tainast valmistatud kook (muretainast põhi ja filo(struudli)tainakihid nelja erinevat liiki, täpselt ettenähtud järjekorras asetatud täidise (mooniseemned, pressitud kohupiim, Kreeka pähklid, õun) kihtide vahel; iga täidisekihi vahel on omakorda filotaina kiht. Täidisekihte korratakse samas järjekorras veel kord, nii et gibanica täidise iga kihti on kaks. Täidise viimasele kihile asetatakse kaks lehte filotainast; eelviimasele lehele valatakse või- või kooreglasuur ning viimasele lehele võiglasuur või või- ja kooreglasuuri segu.

Välimus: toodet „Prekmurska gibanica” võib küpsetada ümmargustes või nelinurksetes küpsetusvormides. Toote „Prekmurska gibanica” ja kõnealuse toote lõigu kõrgus on 5–7 cm. Lõigud võivad olla kolm- või nelinurksed. Toode peab olema korralikult küpsetatud, et täidis välja ei voolaks ning sellel peab olema ühtlaselt sile, kergelt lainjas, kuid ilma pragudeta pealispind. Üksikud täidisekihid peavad olema filotaina kihtidega üksteisest hästi eraldatud. Igal täidisekihil on iseloomulik värvus (pressitud kohupiima kiht on kreemjasvalget, Kreeka pähkli ja õunte kiht on kuldpruuni ning mooniseemnete kiht läikivmusta värvi). Filotaina pealmine kiht ei tohi viimasest täidisekihist eralduda. Tootel „Prekmurska gibanica” on seega kaheksa täpselt ettenähtud järjekorras asetatud täidise kihti (mooniseemned, kohupiim, Kreeka pähklid, õun). Sama täidise mõlemad kihid on ühesuguse paksusega.

Maitse: tootel on iseloomulik intensiivne maitse ja värskeid mooniseemneid, magusat pressitud kohupiima, hõrkude Kreeka pähklite ja kergelt hapukate õunte maitset meenutav lõhn. Toode „Prekmurska gibanica” peab olema mahlakas, mitte väga rasvarikas ning mõõdukalt magus.

Tekstuur: lõigu tekstuur on pehme, õrn, peen, sile ja kerge. Sel on üksikutest koostisosadest sõltuv tasakaalustatud tekstuur.

4.2. Punktis 1 esitatud nimetusega toote tootmismeetodi kirjeldus, mida tootjad peavad järgima, sealhulgas asjakohasel juhul tooraine või kasutatavate koostisainete laad ja omadused, ning toote valmistamisviisi kirjeldus (käesoleva määruse artikli 7 lõige 2)

30–35 cm läbimõõduga ümmarguse küpsetusvormi jaoks on vaja järgmisi koostisaineid:

Tainas: — muretainas, — filotainas.

Täidised: — mooniseemned: 300 g jahvatatud mooniseemneid, 100 g kristallsuhkrut; — kohupiim: 1,2 kg suure rasvasisaldusega kohupiima, 100 g kristallsuhkrut, 2 muna ja vajaduse korral näputäis soola; — Kreeka pähklid: 300 g jahvatatud Kreeka pähkleid, 100 g kristallsuhkrut; — õunad: 1,5 kg riivitud õunu – hapukad sordid, 120 g kristallsuhkrut, kaneeli. Vanillsuhkrut võib soovi korral lisada mis tahes täidisele.

Glasuur: — kooreglasuur (8 dl hapu- ja/või rõõska koort, 3 muna) ning — võiglasuur (250 g margariini, võid, rasva või taimeõli).

Soovi korral võib küpsetatud „Prekmurska gibanicale” raputada kristallsuhkrut.

Koostisosade kogus võib näidatust kuni 10 % võrra erineda.

Toote „Prekmurska gibanica” tootmismeetod:

Täidise ja glasuuri valmistamine

Mooniseemnetäidis: mooniseemnetäidise tegemiseks kasutatakse peeneks jahvatatud mooniseemneid. Jahvatatud mooniseemnetele lisatakse kristallsuhkur ja (soovi korral) vanillsuhkur ning segatakse hästi läbi. Jagatakse kaheks osaks.

Pressitud kohupiima täidis: kohupiimale lisatakse munad, kristallsuhkur, (soovi korral) vanillsuhkur ja vajaduse korral näputäis soola. Segatakse hästi läbi, nii et segu on sile ja määritav. Jagatakse kaheks osaks.

Kreeka pähkli täidis: Kreeka pähkli täidise põhiosa moodustavad peeneks jahvatatud Kreeka pähklid. Jahvatatud Kreeka pähklid segatakse kristall- ja (soovi korral) vanillsuhkruga. Jagatakse kaheks osaks.

Õunatäidis: õunad riivitakse ning lisatakse kristallsuhkur, (soovi korral) vanillsuhkur ja kaneel. Segatakse omavahel kergelt. Kui kasutatakse väga mahlakaid õunu, siis need riivitakse ja jäetakse mõneks ajaks seisma. Seejärel pigistatakse õunad kuivaks ja alles siis lisatakse ülejäänud koostisosad. Täidis jagatakse kaheks osaks.

Kooreglasuur: munad vahustatakse aeglaselt hapu- ja/või rõõsa koorega. Segu valatakse toote „Prekmurska gibanica” igale täidisekihile. Kuna kooreglasuuri kogus ei ole iga kihi jaoks sama, tuleb üldkogust vastavalt jagada. Suurimat osa kooreglasuurist kasutatakse „kuivade” täidisekihtide (mooniseemned ja Kreeka pähklid) jaoks. Kooreglasuuri kogus on väiksem kohupiimakreemi täidisekihi ja kõige väiksem õunakihi puhul (või kui õunad on väga mahlakad, siis ei ole neile glasuuri vajagi).

Võiglasuur: võiglasuuri võib valmistada sulatatud võist või margariinist või rasvast või taimeõliga. Nii nagu kooreglasuurgi, kallatakse võiglasuur eraldi toote „Prekmurska gibanica” igale täidisekihile. Iga kihi kohta on glasuuri kogus sama mis kooreglasuuri puhul.

Toote „Prekmurska gibanica” koostis

Muretainas rullitakse toote „Prekmurska gibanica” küpsetamiseks kasutatava küpsetusvormi jaoks sobivaks (nelinurkne või ümmargune). Rullitud muretaina paksus pärast küpsetamist ei tohi ületada 5 mm. Küpsetusvorm määritakse rasvainega ja surutakse muretainas sinna sisse, tainasse torgatakse kahvliga augud mitmesse kohta. Küpsetusvormis olev tainas pannakse mõneks minutiks eelsoojendatud praeahju, kus see muutub helekollaseks (seda võib teha soovi korral).

Filotainas asetatakse ettevalmistatud ja rasvainega määritud küpsetusvormi, kus on muretainas. Küpsetusvormis olev filotainas kaetakse poole kogusega mooniseemnetäidisest ja kallatakse üle võiglasuuriga. Seejärel asetatakse mooniseemnetäidisele järgmine filotainakiht. Sellele jagatakse pool kohupiimatäidisest ning kallatakse sobiv kogus koore- ja võiglasuuri. Kolmas filotainakiht asetatakse küpsetusvormi, sellele jagatakse pool Kreeka pähkli täidisest ja kallatakse peale sama kogus glasuuri nagu mooniseemnetäidisele. Seejärel laotatakse vormi neljas filotainakiht. Sellele kallatakse vajaduse korral vaid väga väike kogus koore- ja võiglasuuri. Peale asetatakse veel üks filotainakiht ning kogu protsessi korratakse veel kord samas järjekorras: mooniseemnekiht, siis kohupiim, Kreeka pähkli ja õunatäidis. Iga täidisekihi vahel on filotainakiht.

Kui kõik kaheksa täidisekihti on filotainakihtide vahele asetatud, pannakse üheksas filotainakiht viimase täidisekihi peale, piserdatakse sellele koore- või võiglasuuri ning asetatakse sellele viimane filotainakiht. Küpsetusvormis asuv filotaina pealmine kiht kallatakse üle võiglasuuri või või- ja kooreglasuuri seguga. Seejärel torgatakse toode „Prekmurska gibanica” mitmes kohas pika peene nõelaga küpsetusvormi põhjani läbi.

Toote „Prekmurska gibanica” küpsetamine ja lõikamine

Toodet „Prekmurska gibanica” (värske või külmutatud) küpsetatakse küpsetusahjus kuni täieliku läbiküpsemiseni. Küpsetusahju temperatuur on esimese tunni jooksul 200 °C ja järgmise tunni vältel 170–180 °C. Sõltumata sellest soovitusest võib temperatuuri ja küpsetusaega kohandada vastavalt ahju tüübile. Kui toode „Prekmurska gibanica” on enne küpsetamist üle kallatud vaid võiglasuuriga, siis tuleb see pärast küpsetamist ahjust võttes katta hapu- või rõõsa koorega. Küpsetatud toode „Prekmurska gibanica” tuleb jätta mõneks tunniks toatemperatuurile jahtuma.

Küpsetatud toodet „Prekmurska gibanica” ei tohi soojalt lõigata. See lõigatakse kolmnurkseteks või nelinurkseteks lõikudeks. Küpsetatud toote „Prekmurska gibanica” iga eraldi tükk peab olema 5–7 cm kõrge ja kaaluma vähemalt 170 g. Serveerimiseks (kohvikutes või restoranides) võib toode „Prekmurska gibanica” olla lõigatud väiksemateks tükkideks. Lõikude pinnale võib raputada kristallsuhkrut.

Toote „Prekmurska gibanica” külmutamine

Toodet „Prekmurska gibanica” võib külmutada kohe pärast kihiti ladumist („toorelt”) või küpsetatuna; sama toodet kaks korda külmutada ei tohi.

Kui toote „Prekmurska gibanica” valmistamiseks kasutatakse külmutatud tainast, ei tohi seda külmutada pärast valmistamist („toorelt”), vaid see tuleb küpsetada. Kui toodet on vaja külmutada pärast küpsetamist, siis see on lubatud, sest toode on läbinud kuumtöötlemise.

4.3. Nende peamiste elementide kirjeldus, mis määravad kindlaks toote traditsioonilised omadused (käesoleva määruse artikli 7 lõige 2)

Sõna gibanica tuleneb nimisõnast gűba (kurd või korts) ja tegusõnast gibati (painutama või kõverdama). Kõnealuse koogi pikaajalise küpsetamistraditsiooni kohta Prekmurjes leidub ajaloolistes allikates arvukaid tõendeid. Vanim kirjalik tõend on pärit aastast 1828, kui õpetaja ja preester Jožef Košič koostas slovaki päritolu Johann von Csaplovics-Jeszenova palvel dokumendi möödunud sajandi kõige tavalisematest söökidest Prekmurje külas, pöörates erilist tähelepanu sellistele toitudele nagu hajdinjača, prekmurska gibanica, krapci ja vrtanki. Csaplovics avaldas kõnealuse kirjutise ungari ja saksa keeles (A magyaroszági Vendus – tótokról, Croaten und Wenden in Ungern). Kõnealuses dokumendis tutvustab Košič ka Prekmurjes pakutud pulmatoite. Gibanica on üks toitudest, mida pulmapidudel alati söödi. Kirjutises märgitakse, et gibanica nimi tuleneb kihilisest pagaritootest (gyüba), millel on 10–11 kihti. Gibanica lõigati kolmnurkseteks tükkideks, mis laoti laua keskele torniks. Kõnealuses kirjutises on juttu ka esimestest kirjalikest allikatest, milles kirjeldatakse gibanica valmistamise ja pakkumise kombeid Prekmurjes.

Doktor Vilko Novak oli esimene inimene, kes alustas Prekmurje elanike toitumisharjumuste põhjalikku ja süstemaatilist kirjeldamist. 1947. aastal ilmunud etnograafilises uurimuses „Ljudska prehrana v Prekmurju” (Prekmurje elanike toitumisharjumused) on „Prekmurska gibanica” ära toodud küpsetatud jahutootena ning selle valmistamist on kirjeldatud järgmiselt: „Gibanica on valmistatud muretainast, mille puhul on kasutatud võid või rasva. Kõige alumine kiht on tuntud kui „tald”, millele puistatakse pressitud kohupiima, Kreeka pähkleid, mooniseemneid ja viinamarju. See kiht kaetakse õhukese filotainaga, millele pannakse uus kiht ning igale kihile piserdatakse koort. Valmistatakse kokku kuni üheksa kihti või volti – üheksakordne gibanica. Seda küpsetatakse ümmarguses savist anumas (tepsija), et tähistada ristimisi, pulmapidusid ja kirikupühakute mälestuspäevi.” Kõnealusest trükisest on vastava valdkonna uurimuste jaoks isegi tänapäeval veel palju kasu.

Toote „Prekmurska gibanica” väga üksikasjalikult kirja pandud retsepti kirjeldasid Andreja Grum ja Ivan Vozelj 1964. aastal ilmunud raamatus „Slovenske narodne jedi” (Sloveenia rahvustoidud). Kõnealuses raamatus on kirjeldatud „Prekmurska gibanica” kahte retsepti, milles märgitakse järgmist: „„Prekmurska gibanica” valmistamisel kasutatakse kahte liiki tainast. Kõige alumine kiht on muretainast ja on natuke paksem. Selle nimi on podplat (tald). Taina ülejäänud kihid on filotainast ja asetatakse põhjakihi peale. Gibanica kõige alumine kiht on paksem ka sel juhul, kui see on tehtud samast tainast nagu ka ülejäänud kihid – filotainast.”

Toodet „Prekmurska gibanica” on nimetanud ka Prekmurje kuulsaim luuletaja Miško Kranjec 1972. aastal ilmunud teoses „Povest o dobrih ljudeh” („Jutustus headest inimestest”): „Tuleb öelda, et üksnes tänu gibanica’le tekib tõeline pühade tunne. Kuigi vaesed ei saa seda endale lubada rohkem kui kord aastas, on see siiski märgiks, et mitte keegi ei saa aastat üle elada ilma vähemalt ühte püha tähistamata. Vahepeal võttis Anna gibanica ahjust välja ja pani selle lauale, hoides tepsija’t seelikusabaga, et mitte käsi ära põletada. Josef pani savianuma alla puust aluse, mille peal tavaliselt seisis veekann. Siis vaatas ta gibanica’t lähemalt. Seal see oli – kollast ja valget värvi, siin-seal mõnede tumedate mooniseemnelaikudega, endiselt soojalt aurav, koorega piserdatud ja suhkruga üle puistatud. Ta noogutas ja ütles: „See on hästi välja tulnud. Ma sööksin seda isegi oma surivoodil, kuigi teaks, et see ei tee mulle head. Sest isegi taevas jääksin ma kahetsema, et jätsin selle maa peal maitsmata.””

Viimase viieteistkümne aasta jooksul on avaldatud mitmeid raamatuid toote „Prekmurska gibanica” kohta. Kulinaarses mõttes tutvustasid toodet „Prekmurska gibanica” Cilka Sukič raamatus „Jedi nekdanjih in sedanjih dni. Prekmurska, prleška in štajerska kuhinja” (Vanad ja kaasaegsed toidud. Toiduvalmistamine Prekmurjes, Prlekijas ja Styrias) (1997), Jože Zadravec teoses „Značilnosti ljudske prehrane v Prekmurju” (Pekmurje traditsioonilise söögi eripära) (1998) ja Branko Časar teoses „Boug žegnjaj” (Õnnistatud toit) (2000). Kõnealuse toote valmistamist ja selle organoleptiliste omaduste arengut on üksikasjalikult kirjeldanud Stanko Renčelj ja Romana Karas raamatus „Prekmurska dobrote” (Prekmurje rahvusroad) (2001).

(1) ELT L 343, 14.12.2012, lk 1.